Predkladacia správa

	Boj proti korupcii je jednou z hlavných priorít súčasnej vlády. Vo svojom programovom vyhlásení sa vláda SR zaviazala, že prijme opatrenia na minimalizáciu možností vzniku a výskytu korupcie.
Uznesením vlády Slovenskej republiky č. 1359 z 11. decembra 2002 vláda SR uložila podpredsedom vlády, ministrom a predsedom ostatných ústredných orgánov štátnej správy SR povinnosť predložiť legislatívne zámery zákonov alebo návrhy zákonov v oblasti boja proti korupcii na úseku ich pôsobnosti, ktorých prijatie vyplýva z Programového vyhlásenia vlády SR. Z tohto dôvodu predkladá podpredseda vlády a minister spravodlivosti tento legislatívny zámer.
Cieľom predkladaného materiálu je vytvoriť legislatívne a iné predpoklady  pre minimalizáciu výskytu korupcie.
Z Programového vyhlásenia vlády SR vyplývajú pre Ministerstvo spravodlivosti SR v trestnej oblasti nasledovné opatrenia smerujúce k zníženiu miery korupcie:
-	zrýchlenie súdneho konania, najmä dokončením projektu Súdny manažment;
-	vytvorenie inštitútu „korunného svedka“, ktorý slúži na odhalenie a usvedčenie osôb podozrivých z korupcie a z organizovanej trestnej činnosti;
-	vytvorenie špeciálneho súdu a úradu špeciálneho prokurátora pre boj proti korupcii a organizovanému zločinu;
-	zúženie rozsahu trestných sadzieb.  
Predkladaný legislatívny zámer sa týka týchto opatrení. 
Pokiaľ ide o opatrenie týkajúce sa vytvorenia špeciálneho súdu a úradu špeciálneho prokurátora pre boj proti korupcii a organizovanému zločinu, pripravuje sa návrh zákona o Úrade špeciálneho prokurátora na odhaľovanie a trestné stíhanie korupcie a organizovaného zločinu a o zriadení Špeciálneho súdu a o zmene a doplnení niektorých zákonov, preto sa tento legislatívny zámer dotýka tohto opatrenia len okrajovo. 
	Tento materiál nebude mať dopad na štátny rozpočet, rozpočty obcí alebo rozpočty vyšších územných celkov.
	Prerokovanie materiálu v Rade hospodárskej a sociálnej dohody Slovenskej republiky vzhľadom na obsahové zameranie návrhu nie je potrebné.